**COVID – 19**

**usmernenie od 25.1.2022**

**Klinické príznaky ochorenia**

Medzi klinické príznaky ochorenia COVID-19 sa po novom zaraďuje

* zvýšená telesná teplota nad 37°C,
* kašeľ, nočné potenie, únava,
* bolesti hrdla, bolesti hlavy,
* dýchavičnosť,
* strata chuti alebo strata čuchu,
* črevné a zažívacie problémy
* či pocit upchatého nosa.

**V izolácii musia po výskyte** niektorého z uvedených klinických príznakov zostať všetky osoby, teda osoby neočkované, očkované, ako aj osoby po prekonaní COVID-19.

Dĺžka domácej izolácie pozitívnej osoby sa zároveň skracuje z 10 **na 5 dní**, a to od dátumu odobratia vzorky s pozitívnym výsledkom. Po ukončení domácej izolácie musí osoba, ak je staršia ako 6 rokov, **nosiť na verejnosti 5 dní respirátor FFP2**. Deti v školách a školských zariadeniach môžu nosiť aj rúško.

**Karanténa v prípade úzkeho kontaktu**

Skracuje sa aj dĺžka domácej karantény úzkeho kontaktu, avšak v závislosti od očkovacieho statusu. V prípade **neočkovanej osoby** a **zaočkovanej osoby bez posilňujúcej dávky**, **ak od zaočkovania uplynulo viac ako 9 mesiacov**, **bude trvať 5 dní.** Vykonanie RT- PCR testu na 5. deň už nebude potrebné pri každom úzkom kontakte.

Pre **očkované osoby s posilňujúcou dávkou** a tie, ktoré boli zaočkované pred nie viac **ako 9 mesiacmi**, ako aj pre osoby, ktoré prekonali **COVID-19 pred menej ako 180** dňami, ak tieto osoby zároveň nemajú klinické príznaky, **karanténa nie je povinná**.

Na verejnosti však musia mať prekryté dýchacie cesty respirátorom FFP2 bez výdychového ventilu po obdobie **7 dní** od posledného kontaktu s pozitívnou osobou.

**Kedy ide o úzky kontakt?**

Mení sa aj definícia úzkeho kontaktu. Ak sa osoba stretla s pozitívnou osobou bez prekrytia dýchacích ciest respirátorom FFP2 a tieto osoby boli v priamom fyzickom kontakte alebo boli od seba vo vzdialenosti menšej **ako 2 metre dlhšie ako 5 minút**, alebo boli v interiérovom alebo inak uzatvorenom priestore dlhšie ako 5 minút, alebo cestovali spoločne dopravným prostriedkom dlhšie ako 5 minút, ide o úzky kontakt.

Obdobie úzkeho kontaktu sa **počíta 2 dni pred odberom pozitívnej vzorky** alebo od objavenia sa príznakov u pozitívnej osoby, ktorá je blízkym kontaktom.

Za pozitívnu sa bude v rámci novej vyhlášky považovať osoba po doručení výsledkov RT-PCR, LAMP, antigénového testu, ako aj Point of care testu (PoCT), a rovnako aj osoba po domácom antigénovom teste, ktorý však musí posúdiť jej všeobecný lekár.

Pri antigénovom, LAMP, PoCT i samoteste nebude potrebná konfirmácia (overenie) PCR testom.

ÚVZ zároveň zdôrazňuje, že izolácia osoby pozitívnej na COVID-19 alebo karanténa osoby po úzkom kontakte s pozitívnou osobou, ktorá nebola ku dňu účinnosti novej vyhlášky ukončená, sa ukončuje podľa doterajších predpisov.